gode råd til forældre (in spe)



hvad medfører det juridisk at have børn? læs med her, og få et par gratis råd med på vejen i anden del ud af to. som mor til tre skønne børn kender jeg til følelsen af indimellem at mangle et par timer i sin hverdag, så det tager ikke lang tid at læse og er lige til at gå til.

**forsikringer**det er ikke unormalt, at børn falder og slår tænderne. det sker også, at børn kommer til at gøre skade på ting. har i forsikringerne på plads?

ulykkesforsikring: børn under 2 år vil normalt være omfattet af forældres ulykkesforsikringer. efter 2 års alderen skal børn have deres egen ulykkesforsikring, hvis altså i som forældre tænker, at det er en god idé. ulykkesforsikringer til børn kan sikre, at i som forældre modtager et beløb, hvis jeres barn kommer til skade og får varige mén. en ulykkesforsikring til børn vil typisk også altid medføre dækning ved tandskade.

ansvarsforsikring: en ansvarsforsikring dækker skader på egne og andres ting. børns ansvar er dog typisk også dækket af en almindelig familieforsikring. ring til jeres forsikringsselskab og forhør jer.

sygeforsikringen danmark: hvis én af jer er medlem af sygeforsikringen danmark før fødslen, er det gratis at gøre de små til medlemmer – der er kun nogle ganske få ting, der skal være opfyldt. det kan i læse mere om på sygeforsikringen.dk.

**dødsfaldssummer/opsparing fra livsforsikringer og pensioner**summer/opsparing fra livsforsikringer og pension går til den eller dem, der er indsat som begunstiget. hvis ikke der er indsat en begunstiget ved navns nævnelse, vil forsikringen/pensionen gå til nærmeste pårørende.

hvis i er gift, er den nærmeste pårørende ægtefællen, uanset om i har børn eller ej. for enlige er nærmeste pårørende børnene. lever i i et samlivsforhold, er reglerne ikke så entydige. reglerne blev ændret pr. 1. januar 2008. for forsikringer/pensioner oprettet efter den 1. januar 2008 er en samlever nærmeste pårørende. for forsikringer/pensioner oprettet før den 1. januar 2008 er det i nogle tilfælde børnene, der er nærmeste pårørende. kontakt jeres pensions- eller forsikringsselskab for at være sikre, at jeres forsikringer eller pensioner går til de rette i tilfælde af dødsfald.

har du brug for at vide mere, er du velkommen til at maile til mig på [htr@forumadvokater.dk](mailto:htr@forumadvokater.dk), eller ringe til mig på [+45 53 73 71 79](tel:+4553737179)

